
GTP-áz aktiváló fehérjék szerepének vizsgálata a lizoszóma exocitózisban

Az autofágia egy lizoszomális lebontó folyamat, amely a sejtekben felhalmozódó káros
anyagok lebontásáért felelős. Aktivitása az életkor előrehaladtával csökken, főként a lebontási
szakasza sérül, ez toxikus fehérjék felhalmozódásához, reaktív oxigéngyökök
felszabadulásához és neurodegeneratív betegségek kialakulásához vezethet. Új terápiás
megközelítésként a lizoszóma exocitózis serkentését terveztem vizsgálni, ahol a lizoszóma a
mikrotubulusok mentén mozog anterográd transzporttal a plazmamembrán felé, membrán
fúziót követően tartalma eltávolítódik a sejtből az extracelluláris térbe. Az Arl8 egy kis GTPáz
fehérje, mely elősegíti a lizoszóma más membránokkal való fúzióját, összeköti a lizoszómákat
a kinezin-1 motorfehérjével, így fontos szerepet játszik az anterográd transzportban is. Az Arl8
GTP-kötött formában aktív, GDP-kötötten inaktív. A GAP-ok (GTPáz aktiváló fehérjék) a GTP
hidrolízisét serkentve gátolják a kis GTPázokat. Elméletem szerint specifikus GAP-ok
gátlásával serkenthető lehet az Arl8 aktivitása és ez által fokozható a lizoszóma transzport és
exocitózis. Az eredményeim alapján elmondható, hogy GAP-ok csendesítésével fokozható a
Arl8 membránhoz kötött, aktív formáinak mennyisége, amely hatására növelhető a lizoszómák
mennyisége lárvális zsírtestben és adult idegrendszerben. Kimutattam, hogy az Arl8-at gátló
GAP-ok hiányában a lizoszómák a sejtmembránhoz közel jelennek meg. Eredményeim az
anterográd transzport fokozódására utalnak. Azonban egyes eredményeim alapján a vizsgált
GAP-ok némelyikének (CG42612) lizoszomális lebontásban is szabályozó szerepe lehet. Az
általam tanulmányozott GAP-ok (CG7324, CG11727 és CG42612) idegrendszeri csendesítése
reakcióképesség javuláshoz és élettartam növekedéshez vezet. A lizoszomális transzport GAPok általi szabályozása ígéretes új kutatási területe lehet az öregedés és vele összekapcsolható
betegségeknek. Ezért eredményeimet szükségesnek tartom emlős modelleken tovább vizsgálni.



